2 dood in botsing in Worcester | Netwerk24
Deur Brandon Nel 17 Mei 2019 14:19
Twee mense agter op 'n vragmotor is Vrydag omstreeks 10:30 dood toe 'n vragmotor met 'n vrag betonplate en 'n ligte motorvoertuig in Roux-weg, Worcester, gebots het.
Die vragmotor het ná die ongeluk op sy sy gelê en die pad is vir verkeer gesluit. Verkeersbeamptes het die verkeer beheer, het die provinsiale verkeersdiens bevestig.
Luidens 'n verklaring van kapt. Lindikhaya Mkhontwana, polisiewoordvoerder in Worcester, het 'n Volvo, wat van Kaapstad se kant gekom het, gebots teen die wit Hyundai-vragmotor wat van De Doorns se kant af met die N1 langs gekom het.
Die vragmotor lê op sy sy na die ongeluk.
"Dit is nog onduidelik wat tot die ongeluk gelei het," sê Mkhontwana.
Geeneen van die bestuurders is beseer nie. 'n Passasier wat in die vragmotor was, is lig beseer en in 'n hospitaal behandel.
Die polisie ondersoek 'n klag van strafbare manslag, sê Mkhontwana.
Enigiemand met inligting kan Mkhontwana kontak by 082 411 3064 of die Stop Misdaad-nommer by 08600 10111.